NINA CABA ALIBI PENTRU FETIŢA CU CHIBRITURI Bucureşti, Litera, Colligatum, cu titlul generic Acesta e preţul: săgeata din arc (Cealaltă carte: Marius Caba, Anestezie la o plecare din fiorduri ) LIMITĂ PRECARĂ DESPIC CU spada respiraţiei neştiuţi paşi ai poetului Dar unde sînt eu şi durutele mele speranţe schimbate pe un ciob colorat de clepsidră Ah ceasornic strivit de coapsa mea adormită Aştept ca timpul să mă măsoare FRUCTE CAPTIVE AZI, ca nişte păsări de ceară, viaţa mea picură pe altarul secundei Un gînd mi s-a spart într-un cearcăn de val, un altul s-a topit şi s-a scurs în canal Mi-e ochiul neplîns de atîta lumină, cu somnul flambat aştept veşnicia să vină Cu tîmplele şiroind de silabe, lustruiesc pleoapa calului, însetat de oglinzi şi, devastată de-o dimineaţă acvatică, o pornesc într-un sens interzis LABIRINT ÎN MIJLOCUL VISULUI INCREDIBILE ZIDURI îmi străbat trupul ca nişte săruturi amare Gura mea este o ceaţă fragilă Ca să ajungi a mine va trebui să apeşi pe clanţa sufletului ACUSTICA FORMEI ACUM VĂD secundele Imobilizate de ţurţuri Acum se sparg orbitele Zeilor şi curg ciorchine de cai istoviţi Acum Prometeu zdrobit este mereu altcineva CONSTELAŢII DE CE TE-ai dus printre alge Sau n-ai înţeles insomnia catargelor Oglinzile sînt lustruite de absenţa ta Dar te aştept lăsînd secundele să-mi picure-n palme ca nişte pescăruşi înecaţi SUNET PE VERTICALĂ Conturul unui demon Domesticit prin nări de lup — Lecţia de astronomie învaţ-o pe propriul tău trup — Într-un abis albastru domiciliul meu îl bifurc — Lecţia de astronomie învaţ-o pe propriul tău trup Catargul plecat din Itaca stînci şi halucinaţii nu îl rup — Lectia de astronomie învaţ-o pe propriul tău trup CULPA CE ÎNDEPĂRTATE sînt cuvintele tale şi frunzele căzute în albastrul fîntînii Există oare un adăpost unde putem uita umbra valurilor pulsînd printre albatroşi ucişi de furtună Dar eu sînt nevinovată Uite am în palmă o stea căzătoare ŢĂRM ALB PE PLAJA sîngerînd ca un vitraliu îţi vînez gîndurile ca pe nişte lăstuni săraţi de amurg Dar spune-mi care dintre noi Simte cenuşa grea a depărtărilor LECŢIE DE TANDREŢE STAU ACUMA în spatele geamului aburit de singurătate şi în decorul acela de vizavi neverosimil mă văd depunînd o imparţială mărturie împotriva acestui poem ELEGIE PENTRU N S De ce te-ai lăsat vindecat de tortura acestui veac simultan, cînd ne-ai împrumutat aripi şi ai făcut exerciţii de zbor cu pietrele albastre ale tăcerii?! De ce te-ai ascuns sub aripa şoimului? Lăsînd ca în cetate să-ţi pătrundă doar zîmbetul ca într-o rană deschisă Acum stai şi asculţi cum scrîşneşte lumina pe epiderma amurgului Din orbitele tale, piramide sonore se înalţă spre cer AMFORA ARTIFICIALĂ INIMA mea — ca o perlă neutră pulsînd pe nisipul marilor contradicţii SCURT TRATAT DESPRE OPTIMISM CU O LAMĂ de sidef să tai brusc venele acestei secunde Unde cînd şi cum ne vom domestici mecanismul Sentimentelor şi vom expectora toate pumnalele înghiţite în momentele cruciale ale existenţei unde cînd şi cum vom analiza aseptic corpul delict al viselor noastre mereu amînate mereu licitate pentru o dantură suprarealistă Dar deocamdată vom face un duş utopic sub jetul de fluturi şi apoi o să ne lăsăm asfaltaţi de tăcere PROGRAM FIX UNEORI VIAŢA mea se opreşte la semafor şi timid îşi coagulează iluziile anterioare exact ca nişte poeme anacronice pe coala volantă a străzii HALUCINAŢIE IMPERFECTĂ OGLINZI ÎMI curg pe umeri şi-n ochi îmi arde-un nufăr şi-n glezne mi se zbate un pescăruş de ploaie Ţin marea sfîrtecată-n mîini Electrizată este Aşteptarea ce se înalţă din catarge SUPLICIU FINAL ÎN ANOTIMPUL eu albe rădăcini tu mă întrebi despre fluturi şi stele inexistente Mă întrebi de unde vin aceste ploi tremurate şi păsări care germinează pe membrana abandonatelor iluzii Derutat tu mă cauţi în altă parte FRAGMENT DE CLEPSIDRĂ NUMAI EU aud oastea Nisipului întreaga noapte Numai eu stau lîngă turnul prăbuşit şi număr pietrele înscrise la cuvînt Şi poate că numai eu port mesajul nedescifrat în scoica sufletului De aceea spre mine însămi vin în fiecare clipă purtată pe aripi ultramarine ZBOR DE PROBĂ Cunoşti tu voluptatea fosforescentă a unui cuţit trecînd oblic prin somnul măscăriciului? Şi cerbii tineri se distanţează prin insomnia plopilor decapitaţi, se distanţează malign ca nişte pastile de cloroform Iar peste gleznele noastre vor creşte licheni şi păsări se vor împerechea pe petala galbenă a după-amiezii Vom tăcea şi cuvintele ne vor alege pe noi NOAPTEA DE TINICHEA SOMNUL INCERT ca o piatră Romboidală care pluteşte o clipă pe apele unui fluviu necunoscut să supravieţuiesc acestei contemplaţii şi cu un ultim efort să-ţi fotografiez respiraţia PREZENŢĂ CUM TE prelingi Pe g e a m u ud de noapte şi nu pot să te ating CONTUR ALBASTRU CÎND VOI deveni înţeleaptă şi mereu alungată de visuri şi iertată de slăbiciuni Atunci voi şti că tu suferi de limpedele de mult prea limpedele nechezat al calului păscut de propria sa umbră ALERGARE CU OBSTACOLE TREIZECI DE cai în galop au trecut prin orbitele mele Şi eu alerg în urma Cicatricelor şi mi-e teamă că zorile se vor sparge ca nişte globuri de mercur cauterizînd urmele paşilor Treizeci de cai în galop au trecut prin orbitele mele INTERIORUL CERCULUI DAR EU ÎMI scot inima şi o trec prin somnul pietrelor ca printr-o clepsidră Loviţi pietrele una de alta şi roua se va spulbera în minuscule particule de curcubeu SUMAR Limită precară Fructe captive Labirint în mijlocul visului Acustica formei Constelaţii Sunet pe verticală Culpa Ţărm alb Lecţie de tandreţe Elegie pentru N S Amfora artificială Scurt tratat despre optimism Program fix Halucinaţie imperfectă Supliciu final Fragment de clepsidră Zbor de probă Noaptea de tinichea Prezenţa Contur albastru Alergare cu obstacole Interiorul cercului 